**JU SREDNJA ŠKOLA ZA OKOLIŠ I DRVNI DIZAJN SARAJEVO**



**Uputstvo kako pravilno napisati maturski/završni rad**

|  |  |
| --- | --- |
|  |  |

Na sljedećoj stranici je uvod. Svaka nova oblast počinje na novoj stranici. Zaključak se nalazi na kraju na zasebnoj stranici. Obavezno treba navesti literaturu!

# Uvod

Uvod obuhvata obično jednu do dvije stranice teksta. U njemu se precizira predmet rada, tj. ističe se o čemu će se u radu pisati, objašnjava se organizacija i plan izrade rada, npr. od koliko se dijelova sastoji rad, koje vrste informacija sadrži (tekstualne, grafičke, statističke i sl.) i drugo. Uvod može izražavati lični stav prema temi i razloge za izbor konkretne teme.

Maturski/završni rad sastoji se od:

* naslovne stranice
* sadržaja
* uvoda
* razrade
* zaključka
* dodatka ili priloga
* bibliografije ili popisa literature

# Kako pravilno napisati maturski/ZAVRŠNI rad?

lzrada maturskog/završnog rada sastoji se iz nekoliko etapa. Poslije izbora teme učenik na konsultacijama dobija uputstva o literaturi i drugim izvorima koje može koristiti kako bi uspješno izradio maturski/završni rad. Zatim se pristupa istraživačkom dijelu posla: prikupljanju literature i iščitavanju tekstova, kao i njihovom sistematiziranju i osmišljavanju u cjelinu. Najzad, slijedi pisanje samog rada.

## Priprema

### lzbor teme i literature

Učenik odabere jednu od ponuđenih tema. Učenik tada dobija potrebna obavještenja u vezi sa izborom teme i njenim sadržajem. U potrazi za literaturom, učenici se upućuju na korištenje bibliotečkih fondova. U radu mogu da se koriste i sadržaji pronađeni na internetu, u stručnim časopisima i CD-ovima.

### Upotreba literature

Dok učenik čita literaturu, trebalo bi da pravi bilješke. Iz literature se ispisuje ono što se smatra potrebnim za izradu rada. Bilješke mogu biti doslovne (citati) i opisne (parafraze). Bilješke treba da budu funkcionalne: izdvajaju se samo najvažnije ideje i sudovi iz neke studije. Neophodno je da se tokom čitanja ispišu puni nazivi bibliografskih jedinica (npr. prezime i ime autora, naslov djela, izdavač, mjesto i godina izdanja, broj stranice). Ako je riječ o radu objavljenom u časopisu, onda se uz ime autora navodi naziv časopisa, mjesto i godina izdanja, broj časopisa, broj sveske, broj stranice. Ukoliko se koristi odrednica iz rječnika ili enciklopedije, onda se navodi naslov odrednice, naziv djela, izdavač, mjesto i godina izdanja i broj stranice.

### Struktura maturskog/završnog rada

Pošto se upozna sa tekstovima i literaturom, učenik izrađuje koncept ili plan rada. Struktura maturskog/završnog rada podrazumijeva da se definira osnovna teza i tok izlaganja (uvod – razrada – zaključak).

Uvod treba da bude funkcionalan i da podstakne zanimanje za temu kao i da predstavi plan rada i da naglasi njegovu glavnu ideju. Obrada teme je najvažniji i najduži dio rada. U ovom dijelu učenik treba objasniti glavne ideje naznačene u uvodu, uključujući primjere i detalje koje podržavaju navedene teze. Dužina maturskog/završnog dijela treba predstavljati sumu prikazane građe. Zaključak je sinteza najvažnijih misli iz glavnog dijela rada.

Neophodno je neprestano imati na umu temu rada i zasnovati plan rada praktično, prema temi, tako da svaki element koncepta odgovara pojedinom aspektu teme. Potom učenik pokazuje svoj koncept mentoru i s njim se dogovora o konačnoj strukturi rada.

## **Pisanje rada**

U zavisnosti od predmeta i odabrane teme, dužina otkucanog teksta treba da bude: najmanje sedam, a najviše dvadeset kucanih stranica. Pri tome treba imati u vidu da broj stranica nema eliminacioni karakter. Ukoliko je mentor pregledao radni materijal i odobrio kucanje rada, broj kucanih stranica je tehničko pitanje.

### Kojim fontom pisati?

Stranica mora biti formata A4, orijentacije Portrait. Svaka stranica (osim naslovne) mora biti numerisana trenutnim brojem stranica i mora imati zaglavlje i podnožje (header i footer).

Sve margine treba da budu najmanje 2, a najviše 2,54 cm. Prored mora biti single. Razmak između pasusa ne smije biti veći od 6 pt. Font normalnog teksta u pasusu mora biti veličine najmanje 8, a najviše 14.

Preporučuju se fontovi koji su standardizirani i lahko se nalaze na svim računarima, a to su: Arial, Times New Roman, Courier New, Helvetica, Sans Serif, Verdana, Tahoma.

### Kako dodavati grafičke priloge?

Ako sadržaj maturskog/završnog rada iziskuje da se dopuni i grafičkim prilozima, tada je potrebno svaku sliku obilježiti brojem i “potpisati”, to znači ispod slike napisati njeno kratko tumačenje. Kada se svaka slika numeriše (obiIježi brojem), bit će lakše u tekstu da se na nju uputi napomenom “vidi sl. 1”.

Prostor koji zauzimaju slike ne računa se u ukupnom minimalnom broju stranica maturskog/završnog rada, pa ih zato ne treba namjerno uvećavati i bespotrebno umetati jer ne utiču na ocjenu obima rada. One trebaju imati funkciju pojašnjavanja, ilustriranja pisanoga sadržaja.

### Kako se bilježe citati?

Citiranje je doslovno navođenje tuđih riječi koje se obilježava znacima navoda. Preporučuje se učenicima da citiraju samo onda kada je neophodno zadržati preciznost autorovog iskaza.[[1]](#footnote-1) Dovoljno je navesti jednu rečenicu ili dio rečenice kako bi se istakla osnovna ideja nekog autora. Svaki citat obilježava se arapskim brojem koji stoji iza završenog znaka navoda. Ispod teksta, na svakoj stranici, ili na kraju rada, daje se spisak napomena (fusnota).

*"Sudbina nije stvar slučajnosti, već je stvar izbora; to nije nešto što treba čekati, već nešto što treba postići."[[2]](#footnote-2)*

U napomenama se navodi tačan bibliografski podatak: ime autora, naziv djela, izdavač, godina izdanja, broj stranice sa koje se preuzima citat. Fusnota je također obavezna i ako se ne citira doslovno, već se samo parafrazira neka ideja. Ukoliko se više puta navodi jedno djelo, mogu se uvesti skraćenice.

*''Globalizacija je naziv za pretvaranje svijeta u jedinstven prostor''[[3]](#footnote-3)*

Na kraju maturskog/završnog rada učenik sastavlja spisak literature koju je koristio. Tamo će se vidjeti svi podaci o punom imenu autora, naslovu knjige, izdavaču, mjestu i godini izdanja.

*Stranica sa spiskom literature.* Na kraju svakog rada obavezno je priložiti i spisak literature. U spisku literature, kao i u fusnotama, važno je navesti sve podatke o djelu. U spisku literature knjige se navode abecednim redom po prezimenu autora bez oznake stranica, a u fusnotama prema brojevima (onim redom kojim su označavane u tekstu) i sa obaveznom naznakom broja stranice sa koje se citira. Navodi se (odvojeno zarezima): prezime, ime, naziv djela (pisano kurzivom), ime izdavača, mjesto izdanja, godina izdanja. Koristi li se kao jedan od izvora i Internet, svakako je potrebno navesti tačnu Internet adresu (do link) sa koga je sadržaj preuzet. Nije dovoljno napisati samo “Internet” ili samo navesti ime pretraživača pomoću koga je sadržaj pronađen, npr. [www.google.com](http://www.google.com). Sadržaj pronađen na Internetu navodi se na sljedeći način. Kao osnovni link navodi se adresa početne stranice (home page) na kojoj je pronađen sadržaj, a u zagradi se navodi cio link (kako bi onome ko će koristiti izvore iz napisanog maturskog/završnog rada bilo olakšano i ubrzano traženje). Ako je poznat autor teksta koji se preuzima s Interneta, svakako se navodi i ime autora kao i datum kada je taj tekst bio dostupan na toj Internet stranici!

Primjer navođenja sadržaja pronađenog na web-stranicama Filozofskoga fakulteta <http://www.ff.unsa.ba/>, (<http://www.ff.unsa.ba/literatura.php>), maj, 2008.

### Posljednja stranica

Na posljednjim stranicama rada (ne računajući stranicu korica) ostavlja se prostor u koji će se upisati mentorov kratak komentar rada, kao i ocjena.

### Stil i pravopis maturskog/završnog rada

Stil maturskog/završnog rada treba da bude jasan, logičan i ujednačen. Misli treba pažljivo da se organizuju u rečenice, a rečenice u pasuse. Jedan pasus izlaže jednu ideju, pa je svaka rečenica u pasusu razvijanje te ideje. Svaka rečenica u pasusu i svaki pasus kao cjelina moraju se odnositi na glavnu temu rada i biti od značaja za obrazlaganje glavne teme. Sva udaljavanja i odstupanja od glavne teme treba odstraniti iz izlaganja. Rad treba biti pisan jezikom primjerenim naučnoistraživačkom radu. To znači da se u pisanom jeziku ne upotrebljavaju dijalektizmi, lokalizmi, arhaizmi, barbarizmi, kolokvijalizmi, sleng. Također, treba se kloniti i esejističkog stila. Obradi teme treba prići kritički i polemički, a ton i rječnik treba da budu formalni, odmjereni i objektivni.

### Pravopis i interpunkcija

Pri pisanju rada treba da se redovno provjerava pravopis i interpunkcija. Greške u kucanju također se moraju ispravljati, pa je neophodno savjesno i brižljivo pregledati i popraviti tekst maturskog/završnog rada. Zato je važna postupnost pisanja? Preporučuje se da se učenik redovno savjetuje sa svojim mentorom, da mu postupno predaje manje dijelove napisanog rada koje će on pregledati, ispraviti i sa učenikom prokomentirati. Tako se neće dogoditi da se preda rad koji je možda pun grešaka, kome je tema nedosljedno obrađena ili čak promašena.

# Odbrana maturskog/završnog rada

Maturski/završni rad usmeno se brani pred tročlanom komisijom. Odbrana rada traje, otprilike, petnaest minuta. Od kandidata se očekuje da pokaže samostalno vladanje obrađenom temom, da odgovori na pitanja ispitivača i da samostalno predstavi osnovne teze svoga rada. Na kraju odbrane maturskog/završnog rada ocjena se saopćava kandidatu.

# LITERATURA

(primjer popisa literature)

*Alagić, S.:* *Relacione baze podataka*, Svjetlost, Sarajevo, 1984.

Chevalier, Jean; Gheerbrant, Alain: *Rječnik simbola*, Nakladni zavod MH, Zagreb, 1983.

Čaplar, Alan: *Bogatstvo razasuto Velebitom,* Meridijani, Zagreb, 2006. (XL), str. 24–30.

Pavlović-Lažetić, Gordana: *Osnove relacionih baza podataka*, II izdanje, Matematički fakultet, Beograd, 2000.

Šamić, Midhat: *Kako nastaje naučno djelo*, Svjetlost, Sarajevo, 2003.

Šicel, Miroslav: *Hrvatska književnost*, Školska knjiga, Zagreb, 1982.

[www.**wikipedia**.org](http://www.wikipedia.org) (<http://bs.wikipedia.org/wiki/Po%C4%8Detna_strana>), 9.12.2005.

1. Kod citata je važno navesti stranicu! [↑](#footnote-ref-1)
2. William Jennings Bryan (1860-1925) [↑](#footnote-ref-2)
3. LJ. Berberović, *''Globalizacija ili diktiranje budućnosti''*, Svjetlost, Sarajevo, 1996, str.1 [↑](#footnote-ref-3)